ΓΡΑΠΤΗ ΕΡΩΤΗΣΗ E-3426/00

υποβολή: Christopher Huhne (ELDR) προς την Επιτροπή

(7 Νοεμβρίου 2000)

Θέμα: Επικαιρότητα των οικονομικών δεδομένων που παρέχουν τα κράτη μέλη

Έχει η Επιτροπή συνειδητοποιήσει τη σημασία που αποδίδουν οι ξένες συναλλαγματικές αγορές στα δεδομένα που αφορούν την παραγωγή και παραγωγικότητα, την απασχόληση και τα κέρδη, στο πλαίσιο της συζήτησης για τη νέα οικονομία; Βάσει του γεγονότος αυτού, θα μπορούσε η Επιτροπή να παράσχει ένα λεπτομερή κατάλογο από κάθε κράτος μέλος σχετικά με την περιοδικότητα, το χρονικό περιθώριο και τον πραγματικό μέσο όρο καθυστέρησης μεταξύ της συγκεκριμένης περιόδου και της ανακοίνωσης των εθνικών δεδομένων που αφορούν την παραγωγή, την απασχόληση, την παραγωγικότητα και τα κέρδη; Ποια μέτρα έχουν ληφθεί για τη βελτίωση της κατάστασης και ποιες δεσμεύσεις έχουν αναλάβει τα κράτη μέλη προς αντιμετώπιση της καθυστέρησης αυτής; Ποια μέσα διαθέτει η Επιτροπή για να προτρέψει αυτά τα κράτη μέλη ώστε να παρουσιάζουν ακριβή και επίκαιρα στοιχεία; Είναι η Επιτροπή ικανοποιημένη από τα νομικά μέτρα που διαθέτει στον τομέα αυτό;

Απάντηση του κ. Solbes Mira εκ μέρους της Επιτροπής

(22 Δεκεμβρίου 2000)

Έχουν καταβληθεί προσπάθειες ώστε να βελτιωθεί η επικαιρότητα των εν λόγω στοιχείων, προκειμένου να ικανοποιηθούν οι ανάγκες μεγάλου αριθμού χρηστών.

Σύμφωνα με το Ευρωπαϊκό σύστημα εθνικών και περιφερειακών λογαριασμών στην Κοινότητα [ΕΣΛ (95)], τα στοιχεία για τα κύρια οικονομικά μεγέθη των εθνικών λογαριασμών πρέπει να προσκομίζονται τόσο σε ετήσια όσο και σε τριμηνιαία βάση. Η περιοδικότητα των οικονομικών στατιστικών που συνδέονται με τα κύρια οικονομικά μεγέθη των εθνικών λογαριασμών είναι ετήσια και τριμηνιαία. Η νομική βάση τους είναι το ΕΣΛ 95. Το χρονικό περιθώριο ανέρχεται σε 120 ημέρες μετά το πέρας του τριμήνου αναφοράς και σε τέσσερις μήνες μετά το τέλος του έτους αναφοράς.

Όσον αφορά τον πραγματικό μέσο όρο καθυστέρησης που ισχύει για κάθε κράτος μέλος, προς το παρόν δύο κράτη μέλη (η Ελλάδα και το Λουξεμβούργο) δεν καταρτίζουν τριμηνιαίως εθνικούς λογαριασμούς, ενώ η Ιρλανδία δημοσιεύει μόνο μια πολύ περιορισμένη σειρά τριμηνιαίων στοιχείων με πολύ μεγάλη καθυστέρηση. Όλα τα άλλα κράτη μέλη καταρτίζουν τα στοιχεία σε τριμηνιαία βάση και τηρούν την καθορισμένη προθεσμία. Η πολιτική για τη δημοσίευση των τριμηνιαίων λογαριασμών ποικίλλει σε κάθε κράτος μέλος. Ορισμένα κράτη μέλη δημοσιεύουν μόνο μία φορά τα τριμηνιαία στοιχεία. Άλλα κράτη μέλη τα δημοσιεύουν δύο φορές, εκ των οποίων η δεύτερη είναι συνήθως αναλυτικότερη. Ορισμένα κράτη μέλη δημοσιεύουν, λίγο μετά το τέλος του τριμήνου, ταχείες εκτιμήσεις για μια σειρά σημαντικών μεταβλητών και καταρτίζουν αργότερα πλήρη σειρά τριμηνιαίων λογαριασμών.

Στον πίνακα που στάλθηκε απευθείας στον αξιότιμο βουλευτή και στη γενική γραμματεία του Κοινοβουλίου εμφανίζονται η μέση καθυστέρηση, καθώς και τα κύρια οικονομικά μεγέθη των εθνικών λογαριασμών στον τομέα της παραγωγής, της απασχόλησης (σκοπός των εθνικών λογαριασμών), της παραγωγικότητας και των κερδών. Η καθυστέρηση αναφέρεται στην πρώτη διαθέσιμη έκδοση για κάθε χώρα.

Στα μέτρα για την καλύτερη διαβίβαση των τριμηνιαίων οικονομικών στοιχείων περιλαμβάνεται η πλήρης εφαρμογή του ΕΣΛ 95 και η κατάργηση των παρεκκλίσεων σχετικά με τη διαβίβαση δεδομένων και ορισμένες τροποποιήσεις στον κανονισμό ΕΣΛ 95. Ως προς τούτο, η Επιτροπή εκπόνησε σχέδιο δράσης στο οποίο προτείνεται η αποτελεσματικότερη κάλυψη και επικαιρότητα των εν λόγω οικονομικών δεικτών. Το σχέδιο αυτό εγκρίθηκε από το Συμβούλιο Ecofin στις 29 Σεπτεμβρίου 2000.

Το σχέδιο δράσης καλύπτει τους τριμηνιαίους εθνικούς λογαριασμούς, τις τριμηνιαίες στατιστικές για τη δημόσια οικονομία, τα στατιστικά στοιχεία για την αγορά εργασίας, τις βραχυπρόθεσμες στατιστικές, τις στατιστικές σχετικά με το εξωτερικό εμπόριο και τη δημοσίευση στατιστικών στοιχείων. Η Επιτροπή θα αναλάβει εργασίες ώστε να διευκρινίσει, σύμφωνα με το σχέδιο δράσης, τις τροποποιήσεις στους ισχύοντες κανονισμούς στον τομέα των στατιστικών οι οποίοι πρόκειται ναποβληθούν στο Συμβούλιο στις αρχές του 2001.